《卢玉堂报遣人问讯水心》
宋代·释居简

用舍见人物，抑见天地心。生人于此时，所系亦以深。

时哉薄其祐，全力吾不任。向来邹鲁人，抱此空沉吟。

此身眇如芥，列国纷于针。芥针求抵当，机括常差参。

没身虽不遭，道在终不沉。朣朣千丈光，照耀不啻今。

公乎邹鲁传，轩冕如山林。我亦山中人，不忍凤鸟瘖。

加餐为公祷，以答天地心。

作者简介：释居简（一一六四～一二四六），字敬叟，号北涧，潼川（今四川三台）人。俗姓龙（《补续高僧传》卷二四作王）。依邑之广福院圆澄得度，参别峰涂毒于径山，谒育王佛照德光，走江西访诸祖遗迹。历住台之般若报恩。后居杭之飞来峰北涧十年。起应霅之铁佛、西余，常之显庆、碧云，苏之慧日，湖之道场，诏迁净慈，晚居天台。理宗淳祐六年卒，年八十三，僧腊六十二。